UV gekap oor kansellasie van Gangster State-praatjie | Maroela Media
Betogers ontwrig die bekendstelling van Pieter-Louis Myburgh se boek Gangster State: Unravelling Ace Magashule's Web of Capture by Exclusive Books in Sandton City vroeër vanjaar. (Foto: Penguin Random House)
Penguin Random House (PRH), uitgewer van die omstrede boek Gangster State, sê eerder as om 'n paneelbespreking oor die boek te kanselleer, moes die Universiteit van die Vrystaat (UV) die reg tot vryheid van spraak verdedig het.
Die praatjie sou volgende Donderdag op die universiteit se kampus in Bloemfontein plaasgevind het.
PRH sê in 'n verklaring hy is geskok deur die universiteit se besluit om die geleentheid te kanselleer, en dít boonop sonder om die uitgewer óf skrywer Pieter-Louis Myburgh daaroor in te lig.
"Ons glo die universiteit het die geleentheid gekanselleer op die aanbeveling van sy veiligheidsdepartement. Dit is die universiteit se plig om op te staan vir vryheid van spraak en sy kantoor vir veiligheid moet daardie reg verdedig, sou dit nodig wees," het Steve Connolly, uitvoerende hoof van PRH, gesê.
Connolly het gesê die eerste Kaapstadse bekendstelling van Gangster State is 'n ruk gelede ook op aanbeveling van die V&A Waterfront se veiligheidspan gekanselleer, maar dit het vreedsaam verloop ná die geleentheid na 'n ander plek geskuif is.
"Ons het nie al die besonderhede nie, maar die besluit het al die kenmerke van lafhartigheid weens druk van magtige rolspelers in die Vrystaat," het Connolly gesê.
Myburgh se boek, Gangster State: Unravelling Ace Magashule's Web of Capture, bevat verskeie skokonthullings oor Magashule, 'n voormalige Vrystaatse premier en 'n man wat deur baie mense as Suid-Afrika se gevaarlikste politikus beskryf word. Magashule is ook glo steeds uiters invloedryk in die provinsie.
Lacea Loader, woordvoerder van die universiteit, het by navraag gesê die UV doen risikobepalings vir alle geleenthede om die veiligheid van sy studente, personeel en infrastruktuur te verseker. Besluite word gegrond op inligting oor 'n spesifieke geleentheid, asook op hoe die gemeenskap daaroor voel.
Loader het gesê in dié geval is bevind dat die geleentheid moontlik ontwrig kan word en gevaarlik kan wees.
"Hoewel die geleentheid na die tweede semester uitgestel is, bevestig die universiteit net weer sy verbintenis tot vryheid van spraak en die behoefte om dit binne 'n spesifieke konteks te bepaal," het Loader gesê.
Bemark die boek oorsee sodat diegene wat hul swaar verdiende geld skenk aan die ashoop land presies sien waar gaan dit heen . Hier gaan dit geen impak maak nie , want diegene wat direk genoem word swaai steeds septer , en dit sal nooit verander nie .
Hierdie gangster moes al in hegtenis gewees het!! Eish!!
Baie lafaards wat by UV rondloop deesdae – tye het verander.
Dis nou dieselfde UV vir wie Afriforum wil verplig om MT Steyn se standbeeld te behou? Iewers het n paar ruggrate verlore geraak.